
NÁVRH UZNESENIA EURÓPSKEHO PARLAMENTU
o Európskom sociálnom fonde plus po roku 2027

(2024/xxxx(INI))
Európsky parlament,
–	so zreteľom na Zmluvu o fungovaní Európskej únie, a najmä na jej články 46 písm. d), 149, 153 ods. 2 písm. a), 164, 175 a 349,
–	so zreteľom na nariadenie Európskeho parlamentu a Rady (EÚ) 2021/1057 z 24. júna 2021, ktorým sa zriaďuje Európsky sociálny fond plus (ESF+)[footnoteRef:1], [1:  Ú. v. EÚ L 231, 30.6.2021, s. 21, ELI: http://data.europa.eu/eli/reg/2021/1057/oj.] 

–	so zreteľom na oznámenie Komisie z 27. marca 2024 o deviatej správe o súdržnosti (COM(2024)0149),
–	so zreteľom na Európsky pilier sociálnych práv (EPSP) vyhlásený a podpísaný Európskym parlamentom, Radou a Komisiou 17. novembra 2017,
–	so zreteľom na oznámenie Komisie zo 4. marca 2021 s názvom Akčný plán na realizáciu Európskeho piliera sociálnych práv (COM(2021)0102) a na jeho navrhované hlavné ciele do roku 2030 v oblasti zamestnanosti, odbornej prípravy a znižovania chudoby,
–	so zreteľom na vyhlásenie z La Hulpe o budúcnosti Európskeho piliera sociálnych práv, ktoré 16. apríla 2024 podpísali Parlament, Komisia, Európsky hospodársky a sociálny výbor a Rada,
–	so zreteľom na svoje uznesenie z 29. apríla 2021 o Európskej záruke pre deti[footnoteRef:2], [2:  Ú. v. EÚ C 506, 15.12.2021, s. 94.] 

–	so zreteľom na svoje uznesenie z 21. novembra 2023 s názvom Deti na prvom mieste – posilnenie záruky pre deti dva roky po jej prijatí[footnoteRef:3], [3:  Ú. v. EÚ C, C/2024/4212, 24.7.2024, ELI: http://data.europa.eu/eli/C/2024/4212/oj.] 

–	so zreteľom na svoje uznesenie z 8. októbra 2020 o záruke pre mladých ľudí[footnoteRef:4], [4:  Ú. v. EÚ C 395, 29.9.2021, s. 101.] 

–	so zreteľom na svoje uznesenie z 5. júla 2022 o spoločnom európskom postupe v oblasti starostlivosti[footnoteRef:5], [5:  Ú. v. EÚ C 47, 7.2.2023, s. 30.] 

–	so zreteľom na svoje uznesenie z 18. júna 2020 o európskej stratégii pre oblasť zdravotného postihnutia na obdobie po roku 2020[footnoteRef:6], [6:  Ú. v. EÚ C 362, 8.9.2021, s. 8.] 

–	so zreteľom na svoje uznesenie z 13. decembra 2022 s názvom Za rovnaké práva pre osoby so zdravotným postihnutím[footnoteRef:7], [7:  Ú. v. EÚ C 177, 17.5.2023, s. 13.] 

–	so zreteľom na svoje uznesenie z 24. novembra 2020 o riešení miery bezdomovectva v EÚ[footnoteRef:8], [8:  Ú. v. EÚ C 425, 20.10.2021, s. 2.] 

–	so zreteľom na svoje uznesenie z 21. januára 2021 o prístupe k dôstojnému a cenovo dostupnému bývaniu pre všetkých[footnoteRef:9], [9:  Ú. v. EÚ C 456, 10.11.2021, s. 145.] 

–	so zreteľom na svoje uznesenie z 23. novembra 2023 o tvorbe pracovných miest: spravodlivá transformácia a spoločensky prospešné investovanie[footnoteRef:10], [10:  Ú. v. EÚ C/2024/4224, 24.7.2024, ELI: http://data.europa.eu/eli/C/2024/4224/oj.] 

–	so zreteľom na svoje uznesenie z 21. januára 2021 o stratégii EÚ pre rodovú rovnosť[footnoteRef:11], [11:  Ú. v. EÚ C 456, 10.11.2021, s. 208.] 

–	so zreteľom na článok 55 rokovacieho poriadku,
–	so zreteľom na stanovisko Výboru pre regionálny rozvoj,
–	so zreteľom na správu Výboru pre zamestnanosť a sociálne veci (A10‑0000/2024),
A.	keďže Európsky sociálny fond plus (ESF+) podporuje, dopĺňa a zvyšuje hodnotu politík členských štátov na zabezpečovanie rovnakých príležitosti, rovnakého prístupu na trh práce, spravodlivých a kvalitných pracovných podmienok, sociálnej ochrany a začlenenia;
B.	keďže ESF+ je jediným fondom EÚ zameraným predovšetkým na sociálne politiky, a preto je jedinečný sám osebe a veľmi účinný pri dosahovaní sociálneho začlenenia spolu s politikou súdržnosti;
C.	keďže rôzne zraniteľné skupiny, ako sú ženy žijúce v chudobe, pracovní migranti, deti, osoby so zdravotným postihnutím a starší ľudia, majú rôzne potreby; keďže digitálna a zelená transformácia je veľmi potrebná, ale prináša aj výzvy pre všetkých ľudí a všetkých pracovníkov, a keďže na to, aby EÚ uspela v tomto úsilí, musí zabezpečiť takú spravodlivú transformáciu, ktorá bude brať ohľad na pracovníkov a zraniteľné osoby;
D.	keďže dostupnosť a cenová dostupnosť dôstojného bývania sa znižuje z dôvodu nadmernej liberalizácie trhu; keďže EÚ bude mať svojho vôbec prvého komisára pre riešenie bytovej krízy a vôbec prvý európsky plán cenovo dostupného bývania, ktorý sa očakáva v roku 2025;
E.	keďže cieľom Európskej záruky pre deti je predchádzať sociálnemu vylúčeniu detí a bojovať proti nemu tým, že sa zaručí účinný a bezplatný prístup ku kvalitnému vzdelávaniu a starostlivosti v ranom detstve, vzdelávaniu a zdravotnej starostlivosti a účinný prístup k zdravej výžive a primeranému bývaniu;
Zásady ESF+ po roku 2027
1.	trvá na tom, že ESF+ musí byť aj naďalej kľúčovým a hlavným nástrojom na podporu členských štátov, ľudí a regiónov pri posilňovaní sociálneho rozmeru Únie;
2.	trvá na tom, že cieľom ESF+ by malo byť dosiahnutie vysokej úrovne zamestnanosti s primeranými mzdami, dôstojnými pracovnými podmienkami, zdravým pracovným prostredím a sociálnym zabezpečením, aby sa mohla rozvíjať kvalifikovaná, konkurencieschopná a odolná pracovná sila pripravená na dvojakú transformáciu a budúci svet práce, a vybudovať spravodlivá sociálna ochrana a inkluzívne a súdržné spoločnosti s cieľom odstrániť chudobu a splniť zásady a hlavné ciele stanovené v Európskom pilieri sociálnych práv;
3.	požaduje silný, posilnený, samostatný ESF+ s výrazne zvýšenou verejnou podporou existujúcich nástrojov zameraných na zabezpečenie najchudobnejších ľudí v našich spoločnostiach; trvá preto na zdvojnásobení financovania ESF+ po roku 2027;
4.	vyjadruje hlboké znepokojenie nad pokusmi o rozdelenie alebo zlúčenie existujúceho ESF+ s inými fondmi, pretože by to predstavovalo vážne riziká pre plnenie jeho cieľov a cieľov Európskeho piliera sociálnych práv a jeho akčného plánu, ako aj pre dosiahnutie hlavných cieľov EPSP; varuje, že zjednotenie alebo zjednodušenie fondov nemusí zlepšiť ich účinnosť;
5.	domnieva sa, že iné riadenie ESF+ by viedlo k strate priority venovanej sociálnym aspektom vrátane projektov zamestnanosti a sociálneho začlenenia a k tomu, že financovanie by sa nedostalo na miestnu úroveň a k tým, ktorí ho najviac potrebujú, pričom by sa zvýšilo riziko prerozdelenia finančných prostriedkov na iné účely;
6.	vyzýva Komisiu a členské štáty, aby zabezpečili účasť sociálnych partnerov, organizácií občianskej spoločnosti a zástupcov cieľových skupín vo všetkých fázach navrhovania, vykonávania, monitorovania a hodnotenia ESF+, aby na tento účel vyčlenili primerané finančné prostriedky a zabránili vylúčeniu menších aktérov;
7.	konštatuje, že súčasný program ESF+ bol prijatý pred vznikom kríz, ktoré viedli k vysokej inflácii a zvýšené životné náklady a vyžadujú o toľko vyššie verejné a sociálne investície, že existujúci ESF+ nedokáže uspokojiť súčasné potreby; vyzýva Komisiu, aby zabezpečila, že v nasledujúcom viacročnom finančnom rámci bude pre ESF+ zaručený komplexný, stabilný a rozsiahly rozpočet založený na potrebách a právach;
8.	zdôrazňuje, že ESF+ po roku 2027 by mal investovať do riešenia pretrvávajúcich sociálnych výziev a zostať blízko k všeobecným a špecifickým cieľom stanoveným v súčasnom ESF+; zdôrazňuje význam zásad spoločného riadenia fondu, jasných cieľov a tematických koncentrácií a toho, aby sa väčšina prostriedkov z fondu vynaložila čo najbližšie k tým, ktorí fond využívajú;
9.	zdôrazňuje, že ESF+ by sa nemal využívať na reakciu na núdzové situácie alebo krízy; trvá na tom, že ESF+ by mal dopĺňať nástroj sociálnej záchrany schopný reagovať na sociálne núdzové a krízové situácie; vyzýva Komisiu, aby nadviazala na úspech dočasného nástroja EÚ, ktorý bol spustený v roku 2020, s názvom Podpora na zmiernenie rizík nezamestnanosti v núdzovej situácii (SURE) v boji proti dočasnej nezamestnanosti, a aby bezodkladne predložila systém zaistenia v nezamestnanosti v EÚ;
Ciele, priority a rozpočet 
10.	zdôrazňuje, že horizontálne zásady, ako je rodová rovnosť, nediskriminácia a sloboda pohybu, by mali byť neoddeliteľnou súčasťou ESF+; zdôrazňuje význam prierezového prístupu počas celého rozvoja a vykonávania fondu;
11.	trvá na tom, že ESF+ by mal cieliť na najviac znevýhodnených ľudí v našich spoločnostiach bez ohľadu na ich pohlavie, rodovú identitu, sexuálnu orientáciu, vek, náboženstvo alebo vieru alebo rasový alebo etnický pôvod, predovšetkýn na marginalizované komunity, akými sú Rómovia, osoby so zdravotným postihnutím alebo chronickými chorobami, ľudia bez domova, deti a starší ľudia; zdôrazňuje, že ESF+ musí byť inkluzívny, pričom osobitná pozornosť sa musí venovať všetkým druhom rodín vrátane rodín s jedným rodičom, rodín s viac ako dvoma rodičmi a dúhových rodín;
12.	vyzýva Komisiu, aby vzhľadom na súčasné výzvy zahrnula do osobitných cieľov ESF+ podporu spravodlivej transformácie, sociálno-ekonomickú integráciu migrantov vrátane pracovných migrantov, sociálne začlenenie žien, ktoré sú obeťami rodovo motivovaného násilia, a integráciu starších ľudí;
13.	zdôrazňuje, že dosiahnutie cieľov Európskeho piliera sociálnych práv v oblasti chudoby bude náročné, pokiaľ sa nevyčlení osobitná podpora na zmiernenie tlaku na systémy sociálnej ochrany a zmiernenie sociálneho vplyvu kríz; trvá na tom, aby sa venovala podpora zabezpečeniu dôstojných životných podmienok pre všetkých s prístupom ku kvalitným základným službám; žiada, aby sa stratégia EÚ proti chudobe načrtnutá v politických usmerneniach predsedníčky Komisie Ursuly von der Leyenovej na funkčné obdobie 2024 – 2029 vykonávala prostredníctvom ESF+ so záväznými cieľmi znižovania chudoby, národnými indexmi životného minima a referenčnými rozpočtami používanými ako ukazovatele, pričom sa uplatní viacrozmerný prístup;
14.	zdôrazňuje, že riešenie chudoby detí si vyžaduje primerane financované, komplexné a integrované opatrenia spolu s vykonávaním Európskej záruky pre deti na vnútroštátnej úrovni, a trvá na tom, že predstavuje ústredný pilier stratégie EÚ proti chudobe; opakuje svoje predchádzajúce požiadavky, aby ESF+ po roku 2027 zahŕňal osobitný rozpočet vo výške najmenej 20 miliárd EUR na Európsku záruku pre deti; trvá na tom, že všetky členské štáty by mali vyčleniť aspoň 5 % svojich zdrojov z ESF+ na Európsku záruku pre deti a členské štáty s vyšším podielom detí ohrozených chudobou alebo sociálnym vylúčením aspoň 10 %;
15.	naliehavo vyzýva Komisiu, aby zvýšila vyčlenenie prostriedkov na sociálne začlenenie nad rámec súčasných 25 % a vyčlenenie potravinovej a základnej materiálnej pomoci pre najodkázanejšie osoby na 5 % v reakcii na rastúce životné a potravinové náklady;
16.	súhlasí s ambíciou prioritne riešiť krízy v oblasti bývania a trvá na tom, že ESF+ po roku 2027 by mal zlepšiť včasný a rovnaký prístup k cenovo dostupným, dôstojným, udržateľným a vysokokvalitným službám podporujúcim prístup k bývaniu; domnieva sa, že všetky členské štáty musia investovať aspoň 5 % svojich zdrojov ESF+ do boja proti bezdomovectvu;
17.	zdôrazňuje, že je potrebné zabezpečiť dostatočné financovanie ESF+ po roku 2027 na vysokokvalitné a verejné vzdelávanie pre všetkých, rozvoj zručností, zvyšovanie úrovne zručností, rekvalifikáciu a celoživotné vzdelávanie a na riešenie nedostatku zručností, čím sa zabezpečí, aby jednotlivci dokázali úspešne zvládať zmeny na trhu práce;
18.	vyzýva na posilnenie úsilia o podporu vykonávania záruky pre mladých ľudí zvýšeným vyčlenením prostriedkov pre všetky členské štáty, ktoré vyčlenia aspoň 15 % svojich zdrojov z ESF+; v tejto súvislosti opakuje svoju výzvu členským štátom, aby zakázali neplatené stáže;
19.	zdôrazňuje význam ESF+ pri zameraní sa na rôzne skupiny s rôznymi potrebami; zdôrazňuje preto, že je dôležité vyčleniť podporu na projekty týkajúce sa sociálno-ekonomického postavenia migrantov vrátane pracovných migrantov, sociálneho začlenenia osôb so zdravotným postihnutím, starnutia obyvateľstva v spoločnosti, žien a detí a domácností vedených ženami; trvá na tom, aby ESF+ po roku 2027 zahŕňal ďalšie aspekty sociálneho začlenenia, ako je bývanie, zdravotná a rodinná situácia a podpora komunitných služieb;
20.	zdôrazňuje, že zložka ESF+ Zamestnanosť a sociálna inovácia poskytuje podporu v súvislosti s neistou situáciou mobilných pracovníkov a zabezpečuje financovanie poradenstva súvisiaceho s odbormi; vyzýva Komisiu a členské štáty, aby zabezpečili trvalé financovanie vnútroštátnych a nadnárodných odborových poradenských služieb pre takýchto pracovníkov;
21.	vyzýva ESF+, aby posilnil vykonávanie európskej stratégie v oblasti starostlivosti investovaním do kvalitného vzdelávania a starostlivosti v ranom detstve prostredníctvom komunitných, vysokokvalitných, cenovo dostupných a prístupných systémov starostlivosti zameraných na človeka;
22.	zdôrazňuje, že vykonávanie Európskeho piliera sociálnych práv a reforiem potrebných na splnenie odporúčaní pre jednotlivé krajiny v rámci európskeho semestra závisí aj od silnej podpory z ESF+ pre určité politické opatrenia, najmä tie, ktoré sa týkajú posilnenia systémov sociálneho zabezpečenia, zabezpečenia inkluzívneho a vysokokvalitného verejného vzdelávania, znižovania chudoby detí a odstránenia bezdomovectva;
23.	vyzýva Komisiu, aby vyčlenila konzistentné finančné zdroje na budovanie kapacít s cieľom umožniť sociálnym partnerom zohrávať dôležitú úlohu v oblastiach, ktoré patria do ich právomoci, posilniť ich schopnosť zapojiť sa do sociálneho dialógu na úrovni EÚ aj na vnútroštátnej úrovni a posilniť opatrenia sociálnych partnerov – a zahrnúť technickú pomoc na tieto tri účely – s primeraným povinným minimálnym percentuálnym podielom investícií členských štátov; ďalej trvá na tom, že sociálnym partnerom a organizáciám občianskej spoločnosti by sa mal zaručiť rovnaký prístup k financovaniu cieľov sociálnej politiky vo všetkých členských štátoch;
24.	zdôrazňuje, že je mimoriadne dôležité, aby malé sociálne podniky a organizácie občianskej spoločnosti mali prístup ku všetkým aspektom ESF+; požaduje zvýšenie miery spolufinancovania vo výške najmenej 90 % v prípade opatrení zameraných na najodkázanejšie osoby, ktoré vykonávajú organizácie občianskej spoločnosti, a aspoň 70 % v prípade opatrení vykonávaných sociálnymi podnikmi;
Fungovanie fondu
25.	vyzýva členské štáty, aby zabezpečili, že regionálne a miestne orgány a organizácie budú mať vplyv na projekty financované zo štátnych rozpočtov;
26.	trvá na tom, že pravidlá upravujúce využívanie ESF+ musia zabezpečiť a posilniť dodržiavanie zásad právneho štátu, acquis EÚ, najprísnejších sociálnych noriem EÚ, sociálnych práv a demokratických zásad a musia byť v súlade s Európskym pilierom sociálnych práv, cieľmi OSN v oblasti udržateľného rozvoja a základnými ľudskými právami a právami pracovníkov;
27.	žiada, aby sa v pravidlách verejného obstarávania a koncesií stanovila silnejšia a účinnejšia sociálna kondicionalita a účinné sankcie; nabáda Komisiu, aby vytvorila komplexnú databázu, ktorá doplní údaje Eurostatu s cieľom umožniť včasné a spoľahlivé monitorovanie vývoja v oblasti zamestnanosti, životných podmienok a pracovnoprávnych vzťahov;
28.	vyzýva na zníženie administratívnej záťaže, najmä zjednodušením postupov podávania žiadostí o prístup k finančným prostriedkom a postupov podávania správ pre organizácie, najmä pre organizácie menšej veľkosti; varuje, že zjednodušenie nesmie ohroziť základné zásady zdieľaného riadenia, transparentnosti a zodpovednosti a zabezpečiť riadnu správu verejných finančných prostriedkov;
29.	varuje, že nie všetci ľudia sú pripravení na digitalizáciu a že v dôsledku toho by niektoré skupiny ľudí, najmä najzraniteľnejšie skupiny, mohli premeškať možnosti financovania;
30.	domnieva sa, že je potrebné urobiť viac pre organizácie a ľudí, aby vedeli o všetkých príležitostiach, ktoré môže priniesť ESF+; trvá na tom, aby Komisia a členské štáty zvyšovali informovanosť o príležitostiach, ktoré ponúka ESF+, informovali organizácie a radili o nich;
°
°	°
31.	poveruje svoju predsedníčku, aby postúpila toto uznesenie Rade a Komisii.

[bookmark: _Toc181794704]DÔVODOVÁ SPRÁVA
Po úspešnom využívaní a pokračovaní Európskeho sociálneho fondu po celé desaťročia bol naposledy zriadený Európsky sociálny fond plus (ESF+) na obdobie 2021 – 2027. Cieľom ESF+ je prispievať k sociálnej agende Európskej únie a je kľúčovým nástrojom na dosiahnutie zásad stanovených v Európskom pilieri sociálnych práv tým, že podporuje členské štáty a miestne a regionálne samosprávy pri investovaní do ľudí prostredníctvom opatrení na podporu vysokej úrovne zamestnanosti, spravodlivej sociálnej ochrany a kvalifikovanej a odolnej pracovnej sily pripravenej pre budúci svet práce. Ukázal sa, že je účinný a milióny a milióny ľudí využili možnosti ESF+. 6,8 milióna ľudí si našlo prácu, 14,2 milióna ľudí využilo potravinovú pomoc, 10,3 milióna ľudí získalo kvalifikáciu a 3 milióny účastníkov sa zúčastnili na vzdelávaní alebo odbornej príprave s príspevkami z fondu ESF+.
Súčasný program sa skončí v roku 2027, čo znamená, že musíme uvažovať o budúcnosti fondu. Cieľom tejto správy spravodajkyne je vyslať jasný a silný signál Európskej komisii o tom, ako by sa mal formovať budúci Európsky sociálny fond+.
Ukázalo sa, že najmä v súvislosti so súčasnými krízami vo svete bude náročné splniť hlavné ciele stanovené v Európskom pilieri sociálnych práv, a to, že do roku 2030 by malo byť zamestnaných aspoň 78 % obyvateľstva vo veku 20 až 64 rokov, aspoň 60 % všetkých dospelých by sa malo každoročne zúčastňovať na odbornej príprave a počet ľudí ohrozených chudobou alebo sociálnym vylúčením by sa mal znížiť aspoň o 15 miliónov vrátane najmenej 5 miliónov detí. V roku 2023 bolo v EÚ ohrozených chudobou alebo sociálnym vylúčením takmer 100 miliónov ľudí, čo predstavuje viac ako 20 % obyvateľstva Európskej únie. Deťom a ľuďom s nízkou úrovňou vzdelania ešte častejšie hrozí chudoba alebo sociálne vylúčenie. Viac ako 45 % štátnych príslušníkov tretích krajín žijúcich v EÚ a 28 % občanov EÚ žijúcich v inej krajine EÚ je ohrozených chudobou alebo sociálnym vylúčením a približne 10 % ľudí, ktorí pracujú, žije v chudobe. Rastúce ceny a životné náklady sú jednou z hlavných tém záujmu európskych občanov. ESF+ po roku 2027 by mal byť navrhnutý tak, aby zohľadňoval túto znepokojujúcu skutočnosť.
V tejto súvislosti sa v správe zdôrazňuje, že je mimoriadne dôležité, aby ESF+ aj naďalej dokázal cieliť na ľudí a skupiny, ktoré najviac potrebujú fond, a osloviť ich, ako sú ľudia žijúci v chudobe, starší ľudia, migranti, ženy, deti, osoby so zdravotným postihnutím a osoby, ktoré potrebujú spravodlivú transformáciu. Spolu so sociálnymi partnermi a organizáciami občianskej spoločnosti musí fond vyhovovať potrebám týchto ľudí a investovať do sociálneho rozmeru Európskej únie. Fond by mal byť prístupný, inkluzívny a mal by mať prierezový prístup. Je dôležité, aby bol ESF+ dostupný pre všetky druhy sociálnych organizácií a podnikov vo všetkých členských štátoch a vo všetkých regiónoch. Zásada partnerstva by sa mala dodržiavať a posilňovať. Na dosiahnutie všetkých týchto cieľov sa v správe vyzýva na zdvojnásobenie rozpočtu ESF+. 
Okrem toho sa v správe stanovujú hlavné ciele, zásady, fungovanie a rozdelenie fondu, ako je opakovaná výzva na vyčlenenie osobitného rozpočtu na záruku pre deti. 

ESF+ je v prostredí európskych fondov jedinečný, pretože sa osobitne zameriava na sociálne politiky a iniciatívy. Preto naliehavo vyzývame Komisiu, aby zabezpečila, že ESF+ bude naďalej fungovať ako samostatný fond a nebude rozdelený ani zlúčený s inými fondmi. Zlúčenie alebo rozdelenie by komplikovalo uprednostnenie sociálnych investícií, projektov zamestnanosti a sociálneho začlenenia a dosiahnutie tých, ktorí to najviac potrebujú, a so všetkými výzvami, ktoré nás čakajú, by sme to nemali dovoliť.

<FootprintIntro>V súlade s článkom 8 prílohy I k rokovaciemu poriadku spravodajkyňa vyhlasuje, že počas prípravy návrhu správy jej poskytli informácie tieto subjekty alebo osoby:</FootprintIntro>
	Subjekt a/alebo osoba

	European Trade Union Confederation

	FNV Nederland

	Deutscher Gewerkschaftsbund

	European Disability Forum

	PICUM

	Save the Children

	COFACE Families Europe

	Red Cross

	European Anti-Poverty Network

	Caritas

	Eurodiaconia

	European Association for the Education of Adults


Vypracovanie uvedeného zoznamu je vo výlučnej zodpovednosti spravodajkyne.
Ak sú v zozname uvedené mená, funkcie alebo mená a funkcie fyzických osôb, spravodajca vyhlasuje, že predložil dotknutým fyzickým osobám oznámenie Európskeho parlamentu o ochrane údajov č. 484 (https://www.europarl.europa.eu/data-protect/index.do), v ktorom sa stanovujú podmienky spracúvania ich osobných údajov a práva súvisiace s týmto spracúvaním.

